Qaravi Vakavanua Na Lali Ni Lotu
E vakaraitaka mai na matanivanua levu mai Sawaieke, Gau o Nacanieli Bulivou Waqa, ni ra na solevutaka tiko na nodra lali kau vou ni lotu e nai ka 24 ni Seviteba.
Na lali oqo e sivita ko Rasoni Saqasere mai na koro o Somosomo.
Ni sa bera na sivi lali era a qarava na cakacaka vakavanua taucoko me baleta na kena sivi.
Na vesi e vakayagataki oqo e ratou sa solia tu na mataqali Navure me sivi kina na lali ia era mani lewa na turaga me qaravi ga na kena cakacaka vakavanua.
E kuria ni ra kauta e dua na vuni yaqona vata kei na dua na kamunaga me la’ki kerei kina na vuni vesi e Nabuisaqora ka me ratou solia talega na veivakadonui na kena la’ki vakabalei kei na kena caka na sivisivi ekea.
“Oqo e dua na vuni vesi levu ni rua na siga na kena varoti me bale,” e tukuna o Waqa.
Na kena la’ki kerei vakavanua e tukuna o Waqa e lako vata tiko ni vanua e vakaitaukei ka ra na la’ki vakasosataki ena kena qaravi na sivisivi ka na rawa ni na yaco eso na vakacalaka me vaka na mavoa.
E tukuna o Waqa ni gauna kece e qaravi kina na sivisivi me yacova ni oti, e sega sara ga ni dua na vakacalaka e yaco kivei koya e sivisivi kei ira na veivuke.
Era sa vakarautaka tiko ena gauna oqo na nodra na solevutaka na nodra lali ni lotu vou.
Na lali e vakayagataki tiko ena gauna oqo e sa makawa ka lailai.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn